<classify> Kutokana na matokeo hayo, Yanga imejiweka katika mazingira mazuri zaidi ya kufuzu hatua inayofuata ya mashindano hayo kwani sasa itahitaji sare ya aina yoyote au isifungwe zaidi ya bao 1-0 zitakaporudiana Jumamosi ijayo Uwanja wa Taifa Dar es Salaam.Kama Yanga ikifanikiwa kufuzu hatua hiyo itakutana na mshindi wa mchezo kati ya Recreativo de Libolo ya Angola na Al Ahly ya Misri. Yanga iliingia uwanjani ikiwa na kumbukumbu ya kufungwa mabao 3-0 na APR mwaka 1996 walipokutana kwenye uwanja huo katika mashindano ya Ligi ya Mabingwa Afrika.Timu hizo ziliporudiana wiki mbili baadaye Uwanja wa Taifa Dar es Salaam Sasa Uwanja wa Uhuru, Yanga ilishinda kwa bao 1-0, lakini ikatupwa nje kwa jumla ya mabao 3-1.Katika mchezo wa jana, Yanga ilipata bao la kwanza dakika ya 20 mfungaji akiwa beki Juma Abdul kwa mpira wa adhabu uliotinga moja kwa moja wavuni.Yanga ilipata bao la pili dakika ya 74 mfungaji akiwa Thabani Kamusoko akitumia vyema pasi ya Juma Abdul. Wakati mashabiki wakiamini mchezo huo ungemalizika kwa Yanga kuibuka na ushindi wa mabao 2-0, hali ilibadilika katika dakika za majeruhi wakati APR ilipopata bao la kufutia machozi mfungaji akiwa Patrick Sibomana.Yanga; Ally Mustafa Barthez, Juma Abdul, Mwinyi Haji, Vincent Bossou, Kelvin Yondan, Pato Ngonyani, Deus Kaseke, Thabani Kamusoko, Amissi TambweSimon Msuva, Donald Ngoma na Haruna Niyonzima.Wakati huohuo, wawakilishi wa Zanzibar katika michuano ya Kombe la Shirikisho la Soka Afrika Caf, timu ya JKU jana ilifungwa mabao 4-0 na SC Villa ya Uganda kwenye Uwanja wa Namboole.Kutokana na matokeo hayo JKU imejiweka katika mazingira magumu zaidi ya ksuonga mbele, ambapo italazimika kushinda mabao 5-0 zitakaporudiana Jumamosi Uwanja wa Amaan mjini Zanzibar.  <topic>: michezo 